**Ақтөбелік ару Ләззәт Қанибаева (Қ. Жұбанов атындағы**

**университеттің 1 курс студенті) Атырауға келгендегі айтысымыз азғанатай сөз талас болатын. (07.06.2014)**

**Ұлан:**

* Шабыт келсе, азырақ жыр өрелік,

Халайық, қылып отса нақ төрелік.

Мұнайлы Атырауға қош келіпсіз,

Сұлу қыз Ләззаттай Ақтөбелік.

Аруды дос қылсам,

Ағайын, айыппа?

Тербелсек жөн болар,

Жыр деген қайықта.

Ақтөбе алыстан,

Ат тонын арқалап.

Ләззат сұлу қыз,

Қош келдің Жайыққа.

**Ләззат:**

Әндей ғып әуелер,

Ақынның ән-жыры.

Өзіңе беймәлім.

Арудың мол сыры.

Ақын боп егерде,

Құрасам көп өлең,

Қолынан демейтін,

Ләззаттың бол нұры.

Ұланның есімін көптен-ақ білемін,

Өлеңмен құлпыртқан,

Бұл ақын жыр елін.

Ақтөбе өңірден он ару келгенде,

Елжіреп қойдыма.

Айтшы, Ұлан, жүрегің?

**Ұлан:**

Нық айтып сөйлейік,

Болмасын бос елес.

Арзан ғып көсілсек,

Ағайын, қош көрмес.

Қалайша он қызға,

Жүрегім жібісін,

Егерде боп жүрсе,

Жүрегім бос емес.

**Ләззат:**

Аз сөйлеп, Ұлан ұл,

Есімнен тандырдың.

Шөлдеген жанымды,

Өлеңмен қандырдың.

Өзіңнен дәмелі,

Сәбина сұлуды,

Бір сөзбен, Ұлеке,

Дәмесіз қалдырдың.

**Ұлан:**

Қой туып қоздаған,

Шөптерді ат жемес.

Өлеңмен болғандай,

Арада жақсы егес.

Мен қайдан білейін,

Сәбина сезімін.

Көзден-ақ ұғатын,

Бұл Ұлан бақсы емес.

**Ләззат:**

Кеткендейді маңдайымнан шығып тер,

Шабыт шіркін өлең өріп, үдетер.

Мақсаттағы Данакүл қыз айтқандай ,

Қоңыр күзден сол қызыңды күте бер.

**Ұлан:**

Қыста гүлде солып жерге түседі,

Бұл Ләззат, босқа күйіп-піседі.

Қоңыр күзден күтіп жүрген қоңыр қыз,

Қоңыр үйге келін болып түседі.

**Ләззат:**

Алыстан кеп, танысқан-ау жақыным,

Шырқалды ғой осы тұста наз үнің.

Сол арумен бақытты боп өмірде,

Қосақтасып бірге қартай, ақыным!

**Ұлан:**

Еліктеп істеріне жатыстың да,

Сендей сылқым аз емес батысымда.

Үйленбеген жігітке қарттық тілеп,

Ләззат, шыныменен шатыстың ба?

Өмірдің төзе білгің сый долына,

Бар игілік жақсыны жый қолыңа.

Басыңда қарадан ақ шаштарың көп,

Бұл Ләззат,

Ақтөбенің ақ төбе символы ма?

**Ләззат:**

Қазақпыз әр күнінде той тойланған,

Жүрегімде қан болып ойнады арман.

Шашымның ағарғаны біле білсең,

Заманның тыныштығын ойлағаннан.

**Ұлан:**

Бұл Ләззат, сүйреп қайда апарады,

Сөзіне бұл Ұланның таң қалады.

Болмайтын нәрселерді ойлай берсең,

Білемін, шашың адал ағарады.

Өлеңде тұрып ең,

Ал енді жантайыпсың.

Бар шашың ағарыпты,

Шынымен қартайыпсың.

**Ләззат:**

Ай, Ұлан, Ұлан, Ұлан, Ұлан, Ұлан,

Өлең деген өлкеде сенсің қыран.

Ағарған бар шаштарым түсіп қалар,

Ал, енді осыменен мен доғарам.

Алдамасын ешқашан сені үміт,

Торламасын жанарды сансыз күдік.

Жамбылдай жыр алыбы атанғайсың,

Ұлан деген Атыраулық сері жігіт.

**Ұлан:**

Фариза Атыраудан жалын шашты,

Ақұштап Оралының балын ашты.

Ал, енді Ләззат қыз Ақтөбенің,

Сен болғаң өлеңдегі қарлығашы!

07.06.2014.